
  Forord


  Denne boka har blitt til gjennom en lang og interessant skriveprosess der noe av utfordringen har vært å studere et mål som er i stadig bevegelse, altså endringer i eksisterende lovverk som krever ny og oppdatert kunnskap fra praksisfeltet. Det har imidlertid vist seg ikke å være mangel på juridiske caser, erfaringsdeling fra skoler eller medie­dekning på det utdanningsrettslige området. Boka er en videreføring av arbeidet vi gjorde i forbindelse med utgivelsen av En skoleleders dagbok i 2015, men har i stor grad tatt innover seg nye områder og endringer i regelverket som oppleves som særlig krevende for ledere å få et godt grep om. I motsetning til flere andre bøker innenfor utdanningsrett er denne ikke skrevet av jurister, men av utdanningsforskere som har lang erfaring som skoleledere. Vi henvender oss til skoleledere som «står midt oppi det», og som må ta daglige avgjørelser av både pedagogisk og juridisk karakter. Som et resultat av et langt og godt samarbeid som tidligere masterstudenter, doktorgradsstipendiater og nå mer etablerte forskere har vi fått brynet oss på det å være to fagpersoner innenfor skoleledelse som skal bli kjent med og formidle det vi kan kalle for «skolejussens (noe) upløyde mark».


  Vi vil takke nåværende og tidligere studenter ved masterprogrammet og i våre etter- og videreutdanningsemner ved Universitetet i Oslo som har delt sine spennende casefortellinger og erfaringer rundt det å være juridisk aktør i skolen. Samtidig retter vi en stor takk til vår engasjerte og kunnskapsrike redaktør i Fagbokforlaget, Hallvard Aamlid. Uten hans gode kommentarer og forslag til endringer hadde ikke boka blitt det den er blitt.


  Vårt ønske er at boka Rektor som rettsanvender skal være et viktig bidrag innen forsknings- og praksisfeltet, et landskap der vi fortsatt mener det er rom for flere studier av utdanningsrettslige problem­stillinger. Samtidig er det vårt håp at LIBERO-modellen skal føre til stimulerende faglige diskusjoner blant kollegafellesskapene i skole­sektoren og innenfor høyere utdanning.

  Kapittel 1


  Introduksjon


  Denne boka er skrevet av skoleforskere som har lang erfaring som lærere og skoleledere. Vi har kjent på dilemmaene knyttet til å løse daglige utfordringer i skolens praksis til beste for barns og unges læring og utvikling. Vi har også kjent på dilemmaene knyttet til spenningene mellom elevenes beste og de ansattes rettigheter samt rettigheter og plikter for andre aktører knyttet til skolens virksomhet. Spesielt har vi erfart utfordringene i vår lederpraksis når lovverket har blitt forstått, fortolket og praktisert ulikt av ulike parter. Som forelesere og veiledere ved masterprogrammet i utdanningsledelse, med koordinering av emner innenfor juss for ledere og med ansvar for den nasjonale rektorutdanningen ved Universitetet i Oslo, hører vi også regelmessig historier fra studenter som står i juridiske dilemmaer og pedagogiske kniper. Det er en åpenbar utfordring for dagens skoleledere å håndtere nasjonale krav om kvalitet knyttet til elevenes læring og utvikling og samtidig identifisere seg selv som sentrale brukere av lover og regelverk. Begreper som rettspraksis i skolen og rektor som rettsanvender er relativt nye i utdanningssammenheng. Hva betyr dette nye rettighetsfokuset for læring i skolen? Hva innebærer et sterkere søkelys på juss i opplæringssammenheng? Det vi vet, er at ledelse i skolen i økende grad reguleres gjennom lover og forskrifter, og at skolelederes roller og ansvar mer enn noen gang er knyttet til rettsliggjøring. I dag fungerer ledere i skolen som rettsanvendere i tillegg til å ha ansvar for pedagogisk kvalitet og skoleutvikling (Gunnulfsen & Hall, 2015).


  Profesjonalitet, pedagogikk og regeletterlevelse


  Profesjonalitet og pedagogikk er definert i sammenheng med etterlevelse av regler. Det at både rektorer og mellomledere opererer som rettsanvendere, må sees i lys av økte krav til kvalitet i skolen. Nye systemer for kvalitetsvurdering har de senere årene fått større plass som en del av myndighetenes kontroll og forventninger til skolelederes praksis. Kravene til kvalitet har bidratt til å forsterke lovverkets betydning der forskrifter og læreplan legger føringer for hva en skoleleder skal, bør eller kan gjøre (Hall, 2019).


  Det er ikke bare opplæringsloven som regulerer hvordan skolens oppdrag skal oppfylles. Forvaltningsloven, offentlighetsloven, straffe­loven, trafikkloven, barnevernloven, helseloven, og lov om psykisk helse er et lite utvalg eksempler på lover som kan knyttes opp mot skolens praksis. Den økte rettsliggjøringen innebærer at interesser og målsettinger formuleres og oppfattes som rettslige krav (Collin-Hansen, 2012) og kan stå i fare for å frikobles fra pedagogiske vurderinger knyttet til læring og utvikling. Samtidig er det en rekke bestemmelser i opplæringsloven som forutsetter bruk av skjønn, herunder bruk av styringsdokumenter fra lokale eller nasjonale myndigheter. Det er i skolens daglige praksis at normer og rettslige standarder blir gitt innhold (Warp, 2012). Rektor er ansvarlig for at lovens bestemmelser blir fulgt, og i skolehverdagen handler dette om at utvisning av profesjonelt skjønn bidrar til å balansere både pedagogiske og rettslige hensyn og interesser (Møller, 2019).


  Ny opplæringslov


  Dagens opplæringslov ble vedtatt i 1998, og myndighetene har fastslått at det nå er behov for å gjøre flere endringer.1 I 2017 ble det nedsatt et utvalg (opplæringsutvalget) for å revidere opplæringsloven, og to år senere la utvalget frem sin utredning og forslag til ny lov om grunnskoleopplæringen og den videregående (NOU 2019: 23). Utvalget kom frem til at opplæringsloven fra 1998 med forskrifter på mange måter er et velfungerende regelverk, men at det også finnes utfordringer i praksis. Utvalget peker på at det siden innføringen av Kunnskapsløftet har vært en sterk økning i bruken av regler innenfor grunnopplæringen. Spesielt har Skole-Norge opplevd en økning i krav til prosedyrer og dokumentasjon. Statlig tilsyn og kontroll har også blitt viktigere samtidig som det har vært satset på å øke lærernes profesjonelle handlingsrom. Andre eksempler på satsinger etter Kunnskapsløftet er rettet mot rektorrollen. Tiltakene har hatt som mål å øke kompetansen hos ledere i skolen og legge til rette for utvikling av ledelsesprofesjonen. Blant annet ble det utviklet en egen rektorutdanning med et eget rammeverk for skoleledelse og tilhørende kompetansemål. Juss og rettspraksis for skoleledere er en viktig del av innholdet i rektorutdanningen og har også blitt utviklet som eget emne i masterprogrammet for utdanningsledelse ved Universitetet i Oslo.


  Et annet verktøy med elementer av både pedagogisk styring og andre styringsvirkemidler er det nasjonale systemet for kvalitetsvurdering. Kvalitets­vurderingssystemet består av en rekke elementer som skal fremskaffe kunnskap som utviklingsarbeidet, styringen og dialogen skal ta utgangspunkt i. De viktigste elementene er nasjonale prøver, kart­leggings­prøver, eksamensresultater, brukerundersøkelser, internasjonale under­søkelser og statlig tilsyn. Informasjon fra kvalitets­vurderings­systemet skal være til nytte for både sentrale og lokale myndigheter og for den enkelte skole. Kvalitetsvurderingssystemet involverer dermed en rekke aktører og styringsnivåer og er tett koblet til regel­etter­levelse og rettsliggjøring. Flere av aktørene som opplæringsutvalget møtte i sitt arbeid, fortalte om uklarheter i rolle- og ansvarsdelingen. Lærere etterspurte avklaring av hvem som bestemmer innholdet i en skjønnsmessig regulering, og om hvor langt rektorer og kommunen kan gå i å overprøve lærerens vurdering. Rektorer på sin side viser til utfordringer med å styre skolen. De mener det kan være vanskelig å få lærere med på den utviklingen som skoleledelsen og kommunen mener er nødvendig (NOU 2019: 23).


  Opplæringsutvalget peker også på at det er variasjon i regelverk­setterlevelsen i Skole-Norge, men understreker at verken tilsyn, klagebehandling eller rettspraksis gir grunnlag for å svare på hvilke regler som har særlig lav eller høy grad av etterlevelse. Utvalget viser til at det gjennomgående er god dokumentasjon av brudd på reglene når det gjelder temaer som skolemiljø, prosedyrer for fastsettelse av standpunktkarakter, spesialundervisning og annen særskilt tilrettelegging. Det er derimot uklart hva som er årsaken til regelbruddene (NOU 2019: 23). Regelbrudd og svikt i etterlevelse av regler kan handle om at skoleledere fremdeles er usikre på sin rolle som rettsanvendere, og at spenningene mellom profesjonelt skjønn og juss ikke er lett å avgrense gjennom regler og lovverk. Med etterlevelse mener opplæringsutvalget «om innholdet i rettsreglene oppfylles, uavhengig av hva årsaken er og om etterlevelsen er bevisst eller ubevisst» (s. 60). Denne boka har derfor som mål å øke skolelederes bevissthet om regeletterlevelse og dermed kunne forebygge at skolens aktører opplever å bli gjenstand for unødvendig oppmerksomhet og press knyttet til det som i utgangspunktet er handlinger begrunnet i elevens beste.


  Bruk av gjeldende lovverk – til enhver tid


  I sin rapport legger opplæringsutvalget vekt på at opplæringsloven skal ivareta behovene i grunnopplæringen og å legge til rette for at barn, unge og voksne får god opplæring i et godt miljø. Elevenes beste skal vektlegges, og elevdemokratiet skal styrkes. Det betyr at elevene skal bli hørt og få være med å påvirke i saker som angår dem selv. Loven skal være brukervennlig og anvendbar, og lovgiver skal bruke et språk som alle målgruppene kan forstå. Loven skal også fungere som et godt verktøy for dem som skal bruke loven. Vi vurderer det som viktig at lover skrives i et språk som alle kan forstå, og det er bra at lovgiverne tar dette på alvor. Som tidligere skoleledere og nå forskere på skole­ledelse så vet vi samtidig at det nettopp er kompleksiteten i antall lover og regler som regulerer skolen som bekrefter et behov for denne boka. Det kan oppstå dilemmaer og spenninger når barnets beste vurderes opp mot kvalitetsstandarder, vurderingspraksis og resultatkrav. Denne boka gir konkrete tips om hvordan lovverk kan brukes sammen med lederes profesjonelle skjønn, og vil kunne hjelpe alle aktører i skolen til å forstå, legitimere, bruke og dokumentere totaliteten i regelverket.


  Dette er altså en bok med utgangspunkt i gjeldende lovverk, og vi er vel vitende om at ny opplæringslov vil tre i kraft i løpet av 2024. Med dette som bakgrunn vil lesere kanskje tenke at det ikke er så aktuelt å finne nytteverdien i en bok om juss for skoleledere før den nye loven er tredd i kraft. Det er derfor viktig for oss å presisere at innholdet i denne boka omhandler bruk av lovverket som en ferdighet skoleledere vil oppleve å kunne anvende på det til enhver tid gjeldende lovverk som en skoleleder måtte ha bruk for i en problemstilling av juridisk karakter.


  Det er på langt nær bare opplæringsloven som er aktuell for skoleledere å kunne vite noe om og håndtere. Det at opplæringslovutvalget peker på behovet for å plassere ansvaret på riktig sted, vil kunne innebære en innskjerping av ansvaret og også sannsynligheten for konsekvenser for rektor og skoleeier. I saker som omfatter elever med særskilte utfordringer der andre instanser er involvert, som for eksempel barneverntjeneste, politi, barne- og ungdomspsykiatrien, så vil ansvars­fordeling måtte forstås i et både faglig og juridisk perspektiv. Selv om lovutvalget skriver at det har vært et mål å unngå dobbeltregulering og særregulering av forhold som er regulert i for eksempel både kommuneloven og forvaltningsloven, så vil det mest sannsynlig være flere forhold enn elevers rett til opplæring som må ivaretas. Eksempler på slike forhold er elevers trygghet i hjemmet, elevers psykiske tilstand eller utfordringer der skolens aktører må forholde seg til elevers kriminelle atferd. Det å håndtere et mangfold av tilstøtende og relevante lover har stor betydning for hvordan skoleledere og skoleeiere kan sikre at elever får sin rett, og når og hvordan de kan bidra til å sikre nærmiljøets, foreldres, medelevers og ansattes rett.


  Mange skoleledere og skoleeiere har begrenset kjennskap til hvordan forarbeider, rundskriv og tolkninger kan legge føringer for hvordan reglene skal leses og forstås. Opplæringsutvalget presiserer at de har vært oppmerksomme på behovet for å lage en lov med en god struktur og et godt språk fra starten av arbeidet. Med denne boka har vi et mål om å klargjøre hva som gjelder i de aktuelle lovtekstene, og hvilke ulike lovtekster som kan gjelde for problemet som er oppstått, slik at bestemmelsene i størst mulig grad oppleves som mulig å forstå og håndtere. Den offentlige utredningen til ny opplæringslov er på mer enn 800 sider, og dette sideantallet understreker kompleksiteten og mangfoldet i det å lovregulere hele skolens praksis. Den offentlige utredningen (NOU 2019: 23) vil bli definert som et av denne lovens forarbeider og vil følgelig bli en del av juridisk tenkning og metode når et problem skal løses med juridisk blikk. Dette vil boka komme nærmere inn på i hvert kapittel og hver skolejuridisk sak vi beskriver.


  Bokas kapitler vil bestå av aktuelle problemstillinger som vi har blitt gjort oppmerksom på av våre studenter ved masterprogrammet i utdanningsledelse og rektorutdanningen. Vi har anonymisert og generalisert problemstillingene og funnet frem til tilsvarende saker som har vært oppe i rettssystemet i Lovdata.no. Ved aktivt å få frem hvordan juridisk tenkning og metode kan brukes sammen med skoleledernes profesjonelle skjønn, viser vi hvordan problemstillingene kan løses ved hjelp av refleksjonsverktøyet LIBERO-modellen blant ledere som rettsanvendere i skolen.


  Bokas oppbygning


  I kapittel 2 gjør vi rede for verktøyet juridisk metode og tenkning og hvordan denne metoden kan kobles til LIBERO-modellen. LIBERO er en modell vi har utviklet gjennom erfaring som praktikere og forskere inspirert av litteratur om organisasjonsteori, ledelse og styring. De resterende kapitlene tar for seg aktuelle juridiske problemstillinger for ledelse i skolen og med anbefalinger om hvordan problemstillingene kan håndteres. I kapittel 3 tar vi for oss tematikker omkring ledelse av profesjonsfellesskap og arbeidsrettslige perspektiver. Kapittel 4 tar for seg det høyaktuelle temaet vold og trusler mot ansatte i skolen og kan med fordel leses i sammenheng med kapittel 5 som handler om situasjoner der lærere setter fysiske grenser for elever. Kapittel 6 tar for seg skolemiljø og elevers og foreldres opplevelse av krenkende atferd i skolen. Kapittel 7 følger opp begrepet krenking, men i denne sammenheng i forbindelse med skolens vurderingspraksis. I kapittel 8 diskuterer vi problematikker i tilknytning til juridisk skjønn og tillit ved høyt sykefravær. Kapittel 9 omhandler et etisk krevende tema om bekymringsmeldinger til barneverntjenesten, og kapittel 10 tar for seg spesialundervisning og inkluderingsperspektivet. Kapittel 11 er det siste kapittelet og angår et foreløpig lite omtalt ledelsesfelt. Det handler om et komplekst bilde av juridiske perspektiver på ledelse i og av voksenopplæringen.


  Denne bokas kapitler er kun et lite utvalg av juridiske områder og dilemmaer skoleledere møter. Formålet er at en introduksjon til juridisk tenkning og LIBERO-modellen skal danne et grunnlag for ledere i og av utdanningssektoren til å møte juridiske problemstillinger med relevant og gjeldende lovverk – til enhver tid.


  
    
      1https://www.regjeringen.no/no/aktuelt/stortinget-har-vedtatt-ny-opplaringslov/id2989693/

